Diari Oficial de la Generalitat Valenciana


Sumari del DOGV 7188, del 09-01-2014 (2014/97)

ORDE 19/2013 de 23 de desembre, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.
-----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7188

Data del DOGV
:   09-01-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/97


Data del document
:   23-12-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua
    * ajuda pública

ORDE 19/2013 de 23 de desembre, de la Conselleria de Presidència i Agricultura, Pesca, Alimentació i Aigua, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països. [2014/97]  
Preàmbul  
  
El Reglament (CE) número 1234/2007, de 22 d'octubre, de 2007, pel qual es crea una organització comuna de mercats agrícoles i s'establixen disposicions específiques per a determinats productes agrícoles (Reglament únic per a les OCM) i el Reglament (CE) número 555/2008, de la Comissió, de 27 de juny de 2008, pel qual s'establix normes de desplegament del Reglament (CE) número 1234/2007 quant als programes de suport, el comerç amb tercers països, el potencial productiu i els controls en el sector vitivinícola, regulen les disposicions sobre els programes de suport que els estats membres han de presentar a la Comissió.  
  
El primer programa de suport al sector vitivinícola espanyol s'ha aplicat a Espanya entre els exercicis 2009 al 2013, a través del Reial Decret 244/2009, de 27 de febrer, per a l'aplicació de les mesures del programa de suport al sector vitivinícola espanyol, que va regular les mesures admissibles de promoció de vins en tercers països, la destil·lació d'alcohol d'ús de boca, la reestructuració i reconversió de vinya, la destil·lació de crisi i la destil·lació de subproductes.  
En el marc de l'esmentat Reial Decret, en data 31 de març de 2009, es va publicar en el Diari Oficial de la Comunitat Valenciana l'Orde de 25 de març de 2009, de la Conselleria d'Agricultura, Pesca i Alimentació per la qual es regulen les ajudes al sector vitivinícola de la Comunitat Valenciana per a la promoció en mercats de tercers països, modificada mitjançant l'Orde 1/2011, de 28 de juny.  
El Reial Decret 548/2013, de 19 de juliol, per a l'aplicació de les mesures del programa de suport 2014-2018 al sector vitivinícola espanyol, arreplega, una vegada expirada la vigència del primer programa de suport 2009-2013, el conjunt de disposicions que despleguen el programa de suport del sector vitivinícola espanyol per a l'aplicació del segon programa de suport quinquennal presentat per Espanya a la Comissió Europea per al període 2014 a 2018, continuació de l'anterior, i deroga, entre altres normes, l'esmentat Reial Decret 244/2009, de 27 de febrer, la qual cosa implica la necessitat de procedir a aprovar un nou text que adeqüe el procediment de concessió d'estes ajudes a l'actual marc normatiu en la matèria, reial decret que té caràcter bàsic i per a l'aplicació i desplegament de la qual es dicta esta orde.  
Per les raons exposades i, de conformitat amb la Llei 38/2003,General de Subvencions, i el Text Refós de la Llei d'Hisenda Pública de la Generalitat Valenciana i vista la proposta de la Direcció General d'Empreses Agroalimentàries i Pesca, en l'exercici de les funcions que tinc atribuïdes d'acord amb el que establix l'article 28 de la Llei 5/1983, de 30 de desembre, del Consell,  
  
  
ORDENE  
  
Article 1. Objecte  
1. Esta orde té per objecte establir determinats aspectes del procediment de concessió a la Comunitat Valenciana de les ajudes previstes en el capítol II, secció primera «Promoció en mercats de tercers països» del Reial Decret 548/2013, de 19 de juliol, per a l'aplicació de les mesures del programa de suport al sector vitivinícola espanyol (BOE 173, 20.07.2013).  
2. Els articles 6 i 7 del Reial Decret esmentat en l'apartat anterior, arrepleguen els productes, països, accions i característiques de les accions i programes a què es destinen les presents ajudes.  
  
Article 2. Règim jurídic  
1. Les subvencions a què es referix esta orde, a més del que esta preveu, es regiran per les normes comunitàries aplicables i per les normes nacionals de desplegament o transposició d'aquelles, i seran d'aplicació supletòria les disposicions que sobre procediments de concessió i gestió regisquen per a l'administració de la Generalitat.  
  
2. La concessió de les presents ajudes correspon a l'Agència Valenciana de Foment i Garantia Agrària.  
  
Article 3. Beneficiaris  
1. Podran ser beneficiaris de les ajudes al finançament de les mesures de promoció en tercers països:   
a) Les empreses vinícoles.  
b) Les organitzacions de productors i organitzacions interprofessionals definides en l'article 125 sexdecies del Reglament (CE) número 1234/2007, del Consell, de 22 d'octubre de 2007.  
c) Els òrgans de gestió de les denominacions d'origen protegides i de les indicacions geogràfiques protegides víniques.  
d) Les associacions d'exportadors i consorcis d'exportació, participats exclusivament per empreses del sector vitivinícola.  
e) Les entitats associatives sense ànim de lucre participades exclusivament per empreses del sector vitivinícola, que tinguen entre els seus fins la promoció exterior dels vins.  
f) Així mateix, i en cas d'existir prou disponibilitat de pressupost, després de l'aprovació dels programes corresponents als tipus de beneficiaris abans indicats, podran considerar-se també beneficiaris els organismes públics amb competència legalment establida per a desenrotllar actuacions de promoció de productes i mercats en tercers països.  
  
2. Els beneficiaris hauran de demostrar suficient capacitat tècnica i financera per a afrontar les exigències de comerç amb els tercers països i mitjans per a assegurar que la mesura s'implementa el més efectivament possible. Així mateix, hauran de garantir la disponibilitat de productes, en quantitat i qualitat, per a assegurar la resposta davant de les demandes que es puguen generar com a efecte de la promoció realitzada.  
3. Els beneficiaris enumerats en l'apartat 1 d'este article hauran de tindre el seu domicili fiscal a la Comunitat Valenciana.  
  
Article 4. Requisits generals per a accedir a les subvencions  
Els beneficiaris d'estes ajudes hauran de complir amb el que establix l'article 13 de la Llei 38/2003, de 17 de novembre, General de Subvencions.  
  
Article 5. Convocatòria, termini i lloc de presentació de sol·licituds  
1. Anualment, mitjançant una resolució del director o directora de l'Agència de Foment i Garantia Agrària, es realitzarà la convocatòria pública per a accedir a les subvencions regulades en esta orde  
2. El termini de presentació de les sol·licituds quedarà establit en les distintes resolucions de convocatòria que per a cada exercici es dicten.  
  
3. No seran admeses a tràmit les sol·licituds que es presenten fora del termini establit en la convocatòria, i la inadmissió d'estes es resoldrà de conformitat amb el que establix l'article 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. Les sol·licituds d'ajuda, junt amb la documentació requerida, hauran de dirigir-se a la direcció general competent en matèria de qualitat agroalimentària. Les sol·licituds podran presentar-se en la Conselleria de Presidència i Agricultura, Pesca, Alimentació i Aigua, carrer de Castán Tobeñas, 77, Ciutat Administrativa 9 d'octubre, edifici B4, 46665 València, o en qualsevol altre lloc habilitat de conformitat amb el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La presentació també podrà fer-se per mitjans telemàtics, utilitzant els impresos i documents disposats en l'adreça electrònica . Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques) o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, se'n farà l'entrega per registre d'entrada dins del termini de presentació establit en esta orde i/o corresponent convocatòria.  
  
  
Article 6. Sol·licitud i documentació a presentar  
1. Els interessats que reunisquen les condicions previstes en l'article 3 i 4 d'esta orde presentaran les sol·licituds d'ajuda que podran ser formalitzades per mitjà de la presentació i emplenament de l'imprés «Sol·licitud d'ajudes per a l'aplicació de les mesures del programa de suport al sector vitivinícola de la Comunitat Valenciana» i que figura com annex I d'esta orde. L'esmentat imprés també serà facilitat en les oficines de la Conselleria de Presidència i Agricultura, Pesca, Alimentació i Aigua, i en la pàgina web d'esta .  
  
2. La sol·licitud anirà acompanyada de la documentació següent:  
a) Documentació relativa a l'activitat o projecte per al qual se sol·licita la subvenció:  
I) Memòria de les accions i descripció de cada activitat a desenrotllar.  
II. Pressupost desglossat per activitat i any.  
III. Formularis del programa i beneficiari que hauran de contindre, almenys, la informació prevista en l'annex IV del Reial Decret 548/2013, de 19 de juliol, degudament emplenats.   
A més hauran de:  
a.1. Complir allò que s'ha disposat en els articles 4 (tipus d'accions i duració dels programes), 6 (productes i països admissibles) i 7 (característiques de les accions i programes) del Reial Decret 548/2013, de 19 de juliol, amb la resta del que disposa la secció primera del capítol II de l'esmentat Reial Decret i respectar la normativa comunitària dels productes considerats i la seua comercialització.  
a.2. Reflectir amb suficient grau de detall tots els requisits necessaris com perquè puga avaluar-se la seua conformitat amb la normativa aplicable i la seua relació qualitat/preu.  
a.3. Presentar una declaració responsable respecte de la normativa comunitària relativa als productes considerats i a la seua comercialització.  
a.4. Especificar els mitjans propis o externs amb què comptarà per a realitzar les accions previstes.  
a.5. En cas de sol·licitar pròrroga d'un programa, d'acord amb l'apartat 3 de l'article 4 del Reial Decret 458/2013 de 19 de juliol, a més de la documentació prevista en els distints apartats del present article, els interessats hauran de presentar un informe de resultats dels dos primers anys d'execució per a la seua avaluació. El dit informe contindrà, almenys, informació relativa als efectes en el mercat de destinació del programa desenrotllat, a més de detallar les raons per a sol·licitar la pròrroga.  
b) Escriptura de constitució de l'entitat i estatuts de l'entitat, així com modificacions ulteriors degudament inscrites en el registre corresponent.  
c) Acreditació de la personalitat jurídica del sol·licitant, de l'entitat i capacitació del seu representant.   
Documentació acreditativa de la representació:  
c.1. Els que compareguen o firmen les sol·licituds de subvenció en nom d'un altre presentaran l'acreditació de l'esmentada representació. La persona de poder suficient, a l'efecte de representació, haurà d'acompanyar el seu document nacional d'identitat.  
c.2. Si el sol·licitant fora persona jurídica, a més de l'anterior, el poder general haurà de figurar inscrit, si és el cas, en el Registre Mercantil. Si es tracta d'un poder especial per a un acte concret, no serà necessari el requisit de la seua prèvia inscripció en el Registre Mercantil.  
c.3. En el cas que el representant es trobe inscrit en el Registre Voluntari de Representants de la Comunitat Valenciana l'esmentada acreditació podrà ser substituïda per una autorització al servici competent en matèria de qualitat agroalimentària per a comprovar l'esmentada representació.  
d) Fotocòpia de la targeta d'identificació fiscal (CIF) del sol·licitant.  
  
e) Declaració formal d'altres ajudes sol·licitades o obtingudes per a la mateixa activitat.  
f) Declaració responsable de no estar sotmés en alguna de les circumstàncies que recull l'apartat 2 de l'article 13 de la Llei 38/2003, de 17 de novembre, General de Subvencions, i que impossibiliten la consideració com a beneficiari.  
g) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, l'exempció de l'esmentada obligació, segons establix el Decret 279/2004, de 17 de desembre (DOGV número 4907, de 21.12.2004), del Consell, pel qual es regulen procediments de contractació administrativa i de concessió de subvencions per a el foment de l'ocupació de les persones amb discapacitat.  
h) Declaració expressa del sol·licitant sobre el coneixement de la normativa que regix el règim d'ajudes contingut en esta orde i en el Reial Decret 548/2013, de 19 de juliol, per a l'aplicació de les mesures del programa de suport al sector vitivinícola espanyol, i altra normativa aplicable.  
i) Acreditació de trobar-se al corrent en el compliment de les seues obligacions tributàries i davant de la Seguretat Social. No obstant això, el sol·licitant podrà autoritzar a l'òrgan gestor per a demanar a través de certificats telemàtics l'acreditació del compliment de les seues obligacions tributàries i davant de la Seguretat Social.  
j) Declaració responsable sobre el percentatge de producte objecte de promoció, la producció, l'elaboració, l'embotellament o l'emmagatzematge del qual siga realitzat a la Comunitat, a fi de procedir a la valoració establida en l'apartat 4 de l'article 7.  
3. En relació amb les declaracions responsables, estes comporten que les persones/entitats interessades disposen de la documentació pertinent acreditativa de les dades declarades. Si l'administració comprova la inexactitud o falsedat de les dades declarades, este fet comportarà, amb audiència prèvia a l'interessat, deixar sense efecte el tràmit corresponent. Si esta conducta està tipificada com a infracció en la legislació aplicable, donarà lloc a la incoació de l'oportú expedient sancionador de conformitat amb el que disposa el títol IV de la Llei 38/2003, de 17 de novembre, General de Subvencions.  
4. No serà necessari aportar aquella documentació que ja s'haja presentat anteriorment davant d'esta administració, sempre que no hagen variat les dades contingudes en esta i hi continuen vigents. En este cas haurà d'informar de l'òrgan gestor la documentació que es tracte, procediment, expedient, any i unitat administrativa en què es va presentar la documentació requerida.  
5. La documentació que haja d'adjuntar-se a la sol·licitud haurà de ser presentada en document original i còpia, havent de ser confrontada esta última amb l'original per a la seua remissió a l'òrgan destinatari, i tornar l'original al sol·licitant, d'acord amb el que preveu l'article 38, apartat 5, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
6. En el supòsit que la sol·licitud no reunisca els requisits exigits o no s'acompanyen els documents preceptius, la persona interessada serà requerida perquè, en un termini de 10 dies, esmene la falta o acompanye els documents, amb la indicació que si no ho fa així, es considerarà que desistix de la seua petició, prèvia resolució que haurà de ser dictada en els termes que preveu l'article 42, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Article 7. Tramitació i instrucció  
1. La tramitació i instrucció del procediment correspon a la direcció general competent en matèria de qualitat agroalimentària.  
2. L'òrgan instructor examinarà les sol·licituds quant a la seua conformitat amb la secció primera del capítol II del Reial Decret 548/2013, de 19 de juliol, per a l'aplicació de les mesures del programa de suport al sector vitivinícola espanyol, amb les directrius elaborades respecte d'això i de conformitat amb els criteris de valoració establits en l'esmentat reial decret, i realitzarà d'ofici les actuacions que considere necessàries per a la determinació, coneixement i comprovació de les dades en virtut de les quals ha de pronunciar-se la resolució, d'acord amb les que s'establixen en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
3. Una vegada s'examinen les sol·licituds junt amb la documentació presentada i, si és el cas, esmenats els defectes, s'instruiran els expedients i es procedirà a l'avaluació de les sol·licituds atenent als criteris de valoració establits en el l'annex V del Reial Decret 548/2013, de 19 de juliol, per a l'aplicació de les mesures del programa de suport al sector vitivinícola espanyol. La valoració de les sol·licituds presentades s'efectuarà per un òrgan col·legiat format per un subdirector general de la direcció general competent en matèria de qualitat agroalimentària, el qual presidirà l'òrgan col·legiat i, tres funcionaris de l'esmentada subdirecció general, actuant un d'ells com a secretari.  
  
4. Els deu punts de l'apartat tercer de l'annex V del Reial Decret 548/2013, de 19 de juliol, corresponent als criteris d'avaluació que ha de determinar cada comunitat autònoma, es repartiran de la manera següent:  
a) 10 punts per a aquells beneficiaris en què més del 50 % dels seus productes objecte de promoció siguen produïts i/o elaborats a la Comunitat.  
b) 8 punts per a aquells beneficiaris en què més del 25 % dels seus productes objecte de promoció siguen produïts, elaborats, embotellats o emmagatzemats a la Comunitat.  
c) 5 punts per a aquells beneficiaris que tinguen productes objecte de promoció, la producció, l'elaboració, l'embotellament o l'emmagatzematge dels quals es faça a la Comunitat.  
d) 0 punts per a aquells beneficiaris que no tinguen productes objecte de promoció, la producció, l'elaboració, l'embotellat o l'emmagatzematge dels quals es realitze a la Comunitat.  
5. S'exclouran de la llista aquells programes que no hagen obtingut almenys 30 punts.  
6. Es consideraran prioritaris els programes presentats per microempreses i xicotetes i mitjanes empreses, els presentats per nous beneficiaris que no hagen rebut suport anteriorment, i els presentats per beneficiaris que havent rebut ajuda anteriorment es dirigixen a un nou tercer país.  
7. L'òrgan col·legiat, a què es fa referència en l'apartat tercer del present article, elaborarà una llista provisional amb els programes seleccionats prioritzats d'acord amb els criteris establits en l'annex V del Reial Decret 548/2013, de 19 de juliol, i la remetrà a l'òrgan instructor perquè a través de l'Agència Valenciana de Foment i Garantia Agrària o òrgan en qui esta delegue es remeta al Ministeri d'Agricultura, Alimentació i Medi Ambient abans del 15 d'abril de cada any.  
  
  
Article 8. Resolució  
1. Una vegada que la Conferència Sectorial d'Agricultura i Desenrotllament Rural aprove la llista definitiva de les accions i programes seleccionats i les condicions establides per estos, el director o directora general competent en matèria de qualitat agroalimentària resoldrà les sol·licituds corresponents a la Comunitat Valenciana. Es notificaran als beneficiaris, en el termini de 10 dies, comptats a partir de la data de la resolució, la concessió o denegació de l'ajuda i, si és el cas, la seua quantia, junt amb les condicions particulars a complir pel beneficiari que s'estimen convenients. Tot això en virtut del que disposa l'Acord de 13 de setembre de 2011 pel qual es deleguen les funcions d'autorització del pagament de fons FEAGA entre l'organisme pagador i els distints òrgans administratius de la Conselleria de Presidència i Agricultura, Pesca, Alimentació i Aigua.  
El termini màxim per a la resolució i notificació del procediment serà de sis mesos comptats a partir de l'endemà de l'acabament del termini de presentació de les sol·licituds.  
2. Les sol·licituds que no es resolguen expressament en els terminis previstos podran entendre's desestimades, de conformitat amb el que disposa l'article 25.5 de la Llei 38/2003, de 17 de novembre, General de Subvencions.  
3. En el cas de resolució positiva, els beneficiaris en el termini de 15 dies següents de la notificació de la resolució, comunicaran a l'òrgan competent de la comunitat autònoma:  
a) L'acceptació de la resolució en els termes establits. (S'hi adjunta model d'acceptació com annex II).  
b) La justificació de la constitució d'una garantia, d'acord amb les condicions previstes en el Reglament d'Execució (UE) número 282/2012, de la Comissió, de 28 de març de 2012, pel qual s'establixen les modalitats comunes d'aplicació del règim de garanties per als productes agrícoles, per un import no inferior al 15 per cent de l'import anual del finançament comunitari, a fi d'assegurar la correcta execució del programa.   
c) Així mateix, els beneficiaris hauran d'acreditar l'obertura d'un compte únic en què hauran de realitzar-se els pagaments corresponents a esta ajuda, així com el corresponent imprés de domiciliació bancària d'esta, el qual es facilitarà en les oficines de la Conselleria de Presidència i Agricultura, Pesca, Alimentació i Aigua, o en la pàgina web d'esta .  
En el cas que l'interessat no procedira a aportar en el termini referit la documentació requerida en este apartat, la resolució dictada perdrà la seua eficàcia, acordant-se l'arxiu d'esta, la qual cosa es notificarà a l'interessat. De l'acceptació quedarà constància en l'expedient.  
  
4. L'exigència principal, d'acord amb l'article 20 del Reglament d'Execució (UE) número 282/2012, de la Comissió, de 28 de març, serà l'execució de les accions objecte de la resolució favorable que haurà d'aconseguir, almenys, el compliment del 75 per cent del pressupost total.  
5. Contra la resolució que, si és el cas, es dicte cabrà interposar els recursos pertinents, d'acord amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Basant-se en el que preveu l'article 47, apartat 8, del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, quan es produïsca alteració en les condicions tingudes en compte per a la concessió de l'ajuda, serà procedent la modificació de la resolució de concessió.  
  
  
Article 9. Obligacions generals de les persones beneficiàries  
El beneficiari d'estes ajudes complirà amb les obligacions previstes en l'article 14 de la Llei 38/2003, de 17 de novembre, General de Subvencions.  
  
Article 10. Modificació de les accions i programes  
1. No es podran modificar productes, activitats ni costos de les accions i programes excepte quan siga palés que s'obtindrien millors resultats amb les modificacions proposades. Qualsevol d'estes modificacions ha de ser objecte d'una notificació prèvia a l'òrgan gestor que haurà de comprovar i, si és el cas, autoritzar les modificacions proposades per a verificar que estes complixen els requisits per a ser subvencionables.  
  
Les modificacions que afecten anualitats no començades, en el cas de programes plurianuals, hauran de ser notificades abans del 15 de febrer de cada any per a la seua aprovació.  
2. En cap cas no es podran modificar a l'alça els pressupostos aprovats per als programes, ni es podran incloure nous països.  
  
Article 11. Finançament  
1. El finançament comunitari de les accions previstes en el Reial Decret 548/2013, de 19 de juliol, abans esmentat, capítol II, secció 1 «Promoció en mercats de tercers països», es realitzarà sobre el finançament de la política agrícola comunitària, de conformitat amb l'article 3 del Reglament (CE) número 1290/2005, del Consell, de 21 de juny de 2005.  
2. La participació financera de la Unió en els programes seleccionats no podrà superar el 50 per cent dels gastos subvencionables. En els programes de dos o tres anys de duració l'esmentat límit màxim es considera per a cada any d'execució.  
3. L'aportació econòmica dels beneficiaris podrà procedir de tarifes o contribucions obligatòries.  
4. Els pagaments relatius a les ajudes regulades en esta orde es realitzaran a través de l'Agència Valenciana de Foment i Garantia Agrària a càrrec de les línies pressupostàries corresponents al capítol IV, línia SE830000 (fons FEAGA), i s'efectuarà tenint en compte l'assignació de fons que corresponga a la Comunitat Valenciana.  
  
Article 12. Bestretes  
1. El beneficiari, si no és organisme públic, podrà presentar davant de l'òrgan gestor de l'ajuda una sol·licitud de bestreta que podrà arribar al 80 per cent de l'import de la contribució comunitària anual.  
2. El pagament d'una bestreta se supeditarà a la constitució d'una garantia a favor de l'Agència Valenciana de Foment i Garantia Agrària, per un import igual al 110 per cent de l'esmentada bestreta, de conformitat amb les condicions establides en el capítol III del Reglament d'Execució (UE) número 282/2012, de la Comissió, de 28 de març.  
  
Article 13. Pagaments  
1. L'import definitiu de la subvenció es liquidarà aplicant al cost de l'activitat efectivament realitzada pel beneficiari, d'acord amb la justificació presentada, el percentatge de finançament establit en la resolució de concessió, sense que, en cap cas puga sobrepassar la seua quantia l'import de l'esmentada resolució.  
2. Es podrà sol·licitar un únic pagament o pagaments intermedis de la contribució comunitària anual. Les sol·licituds es referiran a les accions realitzades i pagades.  
3. Tots els pagaments han de realitzar-se a través d'un compte bancari únic dedicat en exclusiva a este fi.  
4. Les sol·licituds de pagaments intermedis hauran de presentar-se davant de l'òrgan gestor abans que concloga el mes següent a aquell en què expire cada període de quatre mesos, a partir del 15 de juny. Els pagaments intermedis i el pagament de la bestreta previst en l'article 12 no podran sobrepassar en el seu conjunt el 80 per cent del total de la contribució comunitària.  
5. Una vegada finalitzades les accions de cada anualitat, i abans del 15 de juliol, el beneficiari podrà sol·licitar el pagament del saldo de l'ajuda davant de l'òrgan gestor.  
6. L'Agència Valenciana de Foment i Garantia Agrària realitzarà els pagaments en un termini màxim de 75 dies des de la recepció completa de la sol·licitud de pagament.  
  
Article 14. Sol·licitud de pagament  
1. Els interessats presentaran les sol·licituds de pagament que hauran de ser formalitzades per mitjà de la presentació i ompliment de l'imprés «Sol·licitud de pagament d'ajudes per a l'aplicació de les mesures del programa de suport al sector vitivinícola de la Comunitat Valenciana», i que figura com a annex III d'esta orde. L'esmentat imprés també serà facilitat en les oficines de la Conselleria de Presidència i Agricultura, Pesca, Alimentació i Aigua, i en la pàgina web d'esta . La sol·licitud de pagament haurà d'anar acompanyada de la documentació següent:  
a) Un informe resum de les accions desglossades en activitats amb el corresponent import pressupostari i el cost final de cada una d'elles, així com una avaluació dels resultats obtinguts que poden verificar-se en la data de l'informe.   
b) Un compte justificatiu que contindrà, almenys, per a cada país i cada activitat realitzada: descripció de l'activitat, mercat a què va dirigida, número d'orde de factura, factura i concepte, import sense IVA, import amb IVA, data i forma de pagament de la factura.  
c) Les factures i la resta de justificants de gasto dels pagaments realitzats. En el cas d'accions l'execució de les quals se subcontracte a proveïdors de servicis s'haurà d'aportar factura de l'esmentat proveïdor i prova del pagament efectiu.  
d) Extracte bancari del compte únic en què puga comprovar-se la realització dels pagaments justificats per mitjà de les factures esmentades en la lletra c del present apartat.  
e) Declaració del beneficiari sobre altres ajudes sol·licitades o concedides per a les mateixes inversions.  
f) Declaració responsable on indique que el material d'informació i promoció elaborat en el marc dels programes complix amb la normativa comunitària i amb la legislació del tercer país en què es desenrotlle el programa corresponent.   
2. El pagament estarà supeditat a la presentació dels comptes auditats i informes d'auditoria de comptes realitzats per un auditor de comptes o societat d'auditoria legalment reconeguts.  
No obstant això, s'exclouran d'esta obligació aquelles sol·licituds d'ajuda destinades a realitzar programes l'import total de les quals siga inferior a 18.000 euros. En este cas serà suficient la verificació de conformitat per part de l'òrgan gestor de les factures i els documents mencionats en l'apartat 1 del present article.   
3. Quan l'import del gasto subvencionable supere les quanties establides al Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a l'obra, la prestació del servici o l'entrega del bé, llevat que per les seues especials característiques no hi haja en el mercat suficient nombre d'entitats que els realitzen, presten o subministren.  
  
L'elecció entre les ofertes presentades, que hauran d'aportar-se en la justificació o, si és el cas, en la sol·licitud de subvenció, es realitzarà d'acord amb criteris d'eficiència i economia, i l'elecció haurà de justificar-se expressament en una memòria quan no recaiga en la proposta econòmica més avantatjosa.  
4. Així mateix, de cara a la justificació tècnica de les accions, es podrà sol·licitar al beneficiari que aporte els mitjans de prova que acrediten la realització de les accions promocionals.  
5. Es podran considerar subvencionables els costos de personal de l'empresa dedicat a les activitats de promoció. També seran subvencionables els costos generals del beneficiari. Les condicions per a la subvencionabilitat dels esmentats gastos són els establits en l'annex VII del Reial Decret 548/2013, de 19 de juliol, per a l'aplicació de les mesures del programa de suport al sector vitivinícola espanyol.  
6. No es podran considerar subvencionables els costos següents:  
a) Provisions per a futures possibles pèrdues o deutes.  
b) Gastos de transport en taxi o transport públic, coberts per les dietes diàries.  
c) Gastos bancaris, interessos bancaris o primes de les pòlisses d'assegurances.  
d) Pèrdues per canvi de divises.  
e) En el cas que es repetisca o sol·licite una pròrroga per a realitzar el programa de promoció en el mateix país, no es podran incloure gastos d'activitats promocionals ja sol·licitades en el programa anterior (ex. costos de creació de pàgines web, anuncis de TV i ràdio, elaboració de material audiovisual, estudis de mercat, etc.).  
f) Gastos que estiguen fora de l'objecte del programa.  
g) Creació i registre de marques.  
h) Tampoc podran considerar-se subvencionables gastos equivalents a descomptes comercials, ni els assimilables a ajudes directes al productor.  
7. La Conselleria de Presidència i Agricultura, Pesca, Alimentació i Aigua podrà sol·licitar al beneficiari informació complementària de l'aportada, inspeccionar directament les instal·lacions per al seguiment de les activitats subvencionades, així com requerir informació a les entitats designades per a l'aplicació de les accions previstes en el corresponent pla de control anual.  
  
Article 15. Pagament  
La direcció general competent en matèria de qualitat agroalimentària posseïx per delegació de l'AVFGA, segons l'esmentat Acord de 13 de setembre de 2011, la delegació de les funcions d'autorització de pagaments.  
  
Article 16. Controls  
1. De conformitat amb allò que disposa l'article 17 del Reial Decret 548/2013, de 19 de juliol, per a l'aplicació de les mesures del programa de suport al sector vitivinícola espanyol la direcció general competent en matèria de qualitat agroalimentària realitzarà un pla de control anual sobre la base d'una anàlisi de riscos que inclourà, almenys, el 20 per cent dels programes pagats l'any anterior, amb l'abast establit en este este.  
2. La direcció general competent en matèria de qualitat agroalimentària realitzarà la comprovació de la conformitat del material d'informació i promoció elaborat en el marc dels programes tant amb la normativa comunitària, com amb la legislació del tercer país en què es desenrotlle el programa.  
  
Article 17. Pagaments indeguts i sancions  
1. En el cas de pagaments indeguts el beneficiari haurà de reintegrar-los, junt amb els interessos, segons el que establix l'article 97 del Reglament (CE) número 555/2008, de la Comissió, de 27 de juny de 2008. El tipus d'interés a aplicar serà el de demora establit en la corresponent Llei de Pressupostos Generals de l'Estat.  
2. L'incompliment del que disposa esta orde serà sancionat, prèvia instrucció del corresponent procediment sancionador, segons el que disposa el títol IV de la Llei 38/2003, de 17 de novembre, General de Subvencions.  
  
Article 18. Compatibilitat de les ajudes  
1. No es finançaran amb els fons del Programa Nacional de Suport les mesures que estan arreplegades en els programes de desenrotllament rural a l'empara del Reglament (CE) número 1698/2005, del Consell, de 20 de setembre de 2005, relatiu a l'ajuda al desenrotllament rural, i les operacions d'informació i de promoció de productes agrícoles en el mercat interior i en tercers països arreplegades en l'apartat 3 de l'article 2 del Reglament (CE) número 3/2008, del Consell, de 17 de desembre de 2007.  
2. En cap cas estes ajudes podran ser acumulades o completades amb altres ajudes nacionals o de les comunitats autònomes dedicades a la mateixa finalitat.  
  
DISPOSICIONS ADDICIONALS  
  
Primera  
Als efectes del que disposa l'article 1, punt 4, del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, atés que les ajudes objecte d'estes bases es troben finançades per FEAGA, no estan subjectes a l'article 107, apartat 1, del Tractat de Funcionament de la Unió Europea, i per tant no requerixen la seua notificació expressa a la Comissió Europea.  
  
Segona  
La implementació i posterior desenrotllament d'esta orde no podrà tindre cap incidència en la dotació de tots i cada un dels capítols de gastos assignats a la conselleria competent en matèria de qualitat agroalimentària i, en tot cas, haurà de ser atés amb els mitjans personals i materials de l'esmentada conselleria.  
  
DISPOSICIÓ TRANSITÒRIA  
  
Única  
Les sol·licituds la tramitació de les quals s'haja iniciat abans de la data d'entrada en vigor d'esta orde continuaran els procediments previstos en l'Orde de 25 de març de 2009, de la Conselleria d'Agricultura, Pesca i Alimentació, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països i l'Orde 1/2011, de 28 de juny,, de la Conselleria d'Agricultura, Pesca, Alimentació i Aigua, per la qual es modifica l'Orde de 25 de març de 2009, de la Conselleria d'Agricultura, Pesca i Alimentació, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.  
  
  
DISPOSICIÓ DEROGATÒRIA  
  
Única  
Queden derogades l'Orde de 25 de març de 2009, de la Conselleria d'Agricultura, Pesca i alimentació, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països i l'Orden1/2011, de 28 de juny,, de la Conselleria d'Agricultura, Pesca, Alimentació i Aigua, per la qual es modifica l'Orde de 25 de març de 2009, de la Conselleria d'Agricultura, Pesca i Alimentació, per la qual es regulen les ajudes al sector vitivinícola de la Comunitat Valenciana per a la promoció en mercats de tercers països.  
  
  
DISPOSICIONS FINALS  
  
Primera  
Es faculta de conformitat amb el que disposen l'article 63 de la Llei del Consell, en relació amb l'article 13 de la Llei de Règim Jurídic de les Administracions Públiques i Procediment Administratiu Comú i 47.3 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana, el director o directora general competent en matèria de qualitat agroalimentària, perquè en el seu àmbit competencial, adopte les mesures necessàries per al desplegament i execució del que preveu esta orde.  
  
  
Segona  
En tot el que no estiga regulat en esta orde, s'aplicarà el que es disposa en el Reial Decret 548/2013, de 19 de juliol, per a l'aplicació de les mesures de suport per al període 2014-2018 al sector vitivinícola espanyol; en el Decret Legislatiu de 26 de juny de 1991, per la qual s'aprova el text refós de la Llei d'Hisenda Pública de la Generalitat Valenciana, així com en la Llei 38/2003, de 17 de novembre, General de Subvencions, i en el Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Tercera  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 23 de desembre de 2013  
  
El conseller de Presidència i Agricultura, Pesca, Alimentació i Aigua,  
JOSÉ CÍSCAR BOLUFER